Document ID: 32008D0543

ODLOČBA KOMISIJE
z dne 18. junija 2008
o spremembi Odločbe 2006/415/ES o nekaterih zaščitnih ukrepih v zvezi z visoko patogeno aviarno influenco podtipa H5N1 pri perutnini v Skupnosti
(notificirano pod dokumentarno številko C(2008) 2701)
(Besedilo velja za EGP)
(2008/543/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede vzpostavitve notranjega trga (1) in zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga (2) izvajajo v trgovini znotraj Skupnosti z nekaterimi živimi živalmi in proizvodi, in zlasti člena 10(4) Direktive,
ob upoštevanju Direktive Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (3) ter zlasti člena 63(3) Direktive,
ob upoštevanju naslednjega:
(1)
Direktiva 2006/94/ES določa nekatere preventivne ukrepe v zvezi z nadzorom in zgodnjim odkrivanjem aviarne influence ter minimalne nadzorne ukrepe, ki se morajo izvajati v primeru izbruha navedene bolezni pri perutnini ali drugih pticah v ujetništvu. V skladu z navedeno direktivo je treba zaradi epidemioloških razmer določiti podrobna pravila, ki bi dopolnila dodatne minimalne nadzorne ukrepe iz navedene direktive.
(2)
Odločba Komisije 2006/415/ES z dne 14. junija 2006 o nekaterih zaščitnih ukrepih v zvezi z visoko patogeno aviarno influenco podtipa H5N1 pri perutnini v Skupnosti in razveljavitvi Odločbe 2006/135/ES (4) določa nekatere zaščitne ukrepe, ki jih je treba uporabljati za preprečitev širjenja navedene bolezni, vključno z vzpostavitvijo območij A in B po sumu izbruha ali potrjenem izbruhu bolezni. Ta območja so navedena v Prilogi k Odločbi 2006/415/ES in vključujejo dele Nemčije in Poljske. Navedena odločba se uporablja do 30. junija 2008.
(3)
Ker v Skupnosti obstaja stalna nevarnost za izbruh visoko patogene aviarne influence podtipa H5N1, je treba ohraniti ukrepe iz Direktive 2006/415/ES, da bi jih lahko uporabili, ko se navedeni virus pojavi pri perutnini, ter tako dopolniti ukrepe iz Direktive 2005/94/ES.
(4)
Zaradi sedanjih epidemioloških razmer v zvezi z aviarno influenco v Skupnosti je primerno podaljšati obdobje uporabe Odločbe 2006/415/ES do 30. junija 2009.
(5)
Nemčija in Poljska sta obvestili Komisijo, da zaradi ugodnega stanja bolezni na svojih območjih ne izvajata več zaščitnih ukrepov v zvezi z izbruhi visoko patološke aviarne influence podtipa N5H1. Ukrepi, določeni v skladu s členom 4(2) Odločbe 2006/415/ES za območji A in B v navedenih državah članicah, zato niso več potrebni.
(6)
Odločbo 2006/415/ES je treba zato ustrezno spremeniti.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2006/415/ES se spremeni:
1.
V členu 12 se datum „30. junija 2008“ nadomesti z datumom „30. junija 2009“.
2.
V delih A in B Priloge se vpisa za Nemčijo in Poljsko črtata.
Člen 2
Ta odločba se uporablja od 1. julija 2008.
Člen 3
Ta odločba je naslovljena na države članice.
V Bruslju, 18. junija 2008

Labels: 0
18
6